Víkingar höfðu ekki heppnina með sér í gærkveldi þegar þeir töpuðu fyrir toppliði Pepsídeildarinnar vesturbæjarstórveldinu KR þegar liðin mættust á Ólafsvíkurvelli . Víkingar voru í miklum sóknarhug í fyrri hálfleiknum og voru nokkrum sinnum nærri því að skora . Einkanlega átti KR vörnin í erfiðleikum með Guðmund Stein Hafsteinsson . Meistaraefnin í KR vörðust vel og áttu líka hættulegar sóknir . Úr einni þeirra skoraði varnarmaðurinn Grétar Sigfinnur Sigurðarson á 57. mínútu . Reyndist það sigurmark leiksins . KR-ingar var sterkara liðið í seinni hálfleiknum en engu að síður gerðu Víkingar harða hríð að marki gestanna undir lokin og margri vildu meina að þá hefðu Víkingar átt að fá vítaspyrnu þegar boltinn lenti í hendi varnarmanns KR . Víkingar eru sem fyrr í næstneðsta sæti deildarinnar , með 14 stig þremur stigum minna en Þór í 10. sætinu . Í næstu umferð , þeirri 20. , er Vesturlandsslagur á Akranesi þegar ÍA og Víkingur mætast , en ÍA er neðst með 8 stig . Líf Skagamanna í Pepsídeildinni hangir á bláþræði , sem Víkingar gætu klippt á og um leið aukið sína möguleika að halda sæti í deildinni .